section_heading: Dizajn
paragraph_text: Od svoga predstavljanja HS-2000 privukao je pozornost stručnjaka koji su u njemu prepoznali potencijal dostojan najboljih pištolja tada dostupnih na tržištu. Novim pištoljem tvornica napušta tradicionalne konstrukcije oružja s kokotom u korist konstrukcija koje opaljuju pomoću udarača. Prvi put u povijesti hrvatske proizvodnje oružja uporabljen je polimer da bi se dodatno ojačala i olakšala konstrukcija novoga pištolja. HS-2000 suvremen je pištolj velikog kapaciteta spremnika te specifičnog jednostrukog djelovanja otponca. Pripada kategoriji tzv. pištolja "napuni i zaboravi". To znači da je vrlo jednostavan za rukovanje i opremljen svim sigurnosnim elementima te za opaljenje nije potrebno otkočiti nikakvu kočnicu kao na pištoljima klasičnih konstrukcija, već samo povući okidač. HS-2000 posjeduje tri međusobne neovisne kočnice, i to kočnicu na hrptu rukohvata, u stručnoj literaturi poznatoj kao "dabrov rep" (posebice po primjeni na čuvenom Coltovu pištolju M1911), pasivnu blokadu udarne igle i predokidač kao svojevrsnu kočnicu samog okidača. Osnovna ideja konstruktora bila je osloboditi pištolj suvišnih poluga te maksimalno pojednostaviti rukovanje njime tako da posjeduje samo jednu polugu za rastavljanje i malenu tzv. klizno-otpusnu polugu koja služi za zaustavljanje i otpuštanje navlake iz stražnjeg u prednji položaj. Obje ne strše i ne narušavaju skladnu liniju cijelog pištolja. HS-2000 jednako je pogodan za ljevake i dešnjake. HS-2000 posjeduje pokazivač metka u cijevi i pokazivač napetosti udarne igle tako da strijelac u svakom trenutku vizualnim pregledom može utvrditi nalazi li se metak u cijevi i je li igla u napetom ili opuštenom položaju. Ovu odliku vrlo cijene policijski djelatnici jer sprečava neželjena opaljenja. HS-2000 početno se izrađivao u tri kalibra i to 9 mm PARA, .40 Smith & Wesson i .357 SIG dok su naknadnim razvojem modela uvedena još dva kalibra i to .45 ACP i .45 GAP. Uvođenje novih kalibara i više različitih novih modela dovelo je do potrebe za novom klasifikacijom, to više jer se pištolj HS-2000 na američkom tržištu prodavao pod imenom XD što je engleska kratica za eXreme Duty (hrv. ekstremna dužnost). Nova klasifikacija trebala je pomoći boljem razumijevanju i identifikaciji modela te lakšoj orijentaciji kupaca prilikom kupovine oružja. S obzirom na to da se u SAD-u pištolj HS-2000 prodavao pod oznakom XD, za to se tržište osnovnoj oznaci XD počela dodavati brojčana oznaka koja je označavala kalibar pa se tako pištolj kalibra 9 mm PARA prodavao pod imenom XD-9, onaj u kalibru .40 Smith&Wesson pod imenom XD-40 itd. Isto načelo primijenjeno je i za tržišta izvan SAD-a gdje se pištolj ne prodaje pod oznakom XD, već pod oznakom HS s pridodanim numeričkim oznakama kalibra te je tako pištolj kalibra 9 mm PARA označen kao HS-9 itd.